“พรทิวา” สั่งอคส.ยกเลิกสัญญาเช่าไซโลกับจีจีเอฟ
โพสต์ทูเดย์ -&#8220;พรทิวา&#8221; สั่งอคส.ยกเลิกสัญญาเช่าไซโลกับจีจีเอฟ หลังถูกกดดันความโปร่งใส ด้านประธานบอรด์ อคส. ดื้อแพ่งรออัยการสูงสุดสรุปผลผิดจริงหรือไม่ ส่วน&#8220;อลงกรณ์&#8221; ยันพบนอมินีจริงแต่มีการเปลี่ยนแปลงผู้ถือหุ้นแล้ว&nbsp;
11 ม.ค. 2553

โพสต์ทูเดย์ -“พรทิวา” สั่งอคส.ยกเลิกสัญญาเช่าไซโลกับจีจีเอฟ หลังถูกกดดันความโปร่งใส ด้านประธานบอรด์ อคส. ดื้อแพ่งรออัยการสูงสุดสรุปผลผิดจริงหรือไม่ ส่วน“อลงกรณ์” ยันพบนอมินีจริงแต่มีการเปลี่ยนแปลงผู้ถือหุ้นแล้ว  
นางพรทิวา นาคาศัย รมว.พาณิชย์ เปิดเผยว่า ได้สั่งการให้คณะกรรมการองค์การคลังสินค้า (บอร์ดอคส.) ไปพิจารณายกเลิกสัญญาที่อคส.ได้ทำกับบริษัท จีจีเอฟ (ประเทศไทย) เพื่อจัดหาไซโลเก็บรักษาข้าว เนื่องจากที่ผ่านมา มีข้อครหาและสังคมมีความกังวลใจต่อความโปร่งใสในการดำเนินการ หากดึงดันที่จะทำต่ออาจจะเป็นปัญหา จึงเห็นควรให้มีการยกเลิก 
“ในฐานะที่กำกับนโยบาย ได้สั่งการไปแล้ว ก็ต้องปฏิบัติตาม ให้ยกเลิกก็ต้องเลิก ถ้าไม่ยกเลิก ”นางพรทิวากล่าว 
นายวิวัฒน์ เลาหพูนรังษี ประธานบอร์ดอคส. กล่าวว่า ขณะนี้ยังไม่เห็นคำสั่งของรมว.พาณิชย์ที่ให้ยกเลิกสัญญาเช่าไซโลที่ทำไว้กับจีจีเอฟ แต่หากให้ยกเลิกจริง ก็พร้อมที่จะปฏิบัติตาม และต้องมีการปรึกษากับฝ่ายกฎหมายก่อนเพื่อให้เกิดความรอบคอบ เพราะอาจจะมีปัญหาในภายหลังได้ 
อย่างไรก็ตาม ขอยืนยันว่าการดำเนินการเช่าไซโลเพื่อเก็บข้าวของอคส. เป็นการดำเนินการโดยคำนึงถึงผลประโยชน์ของประเทศ และบอร์ดอคส. ได้มีการดำเนินการในเรื่องนี้อย่างรัดกุม โดยบอร์ดอคส. ได้มีมติเมื่อวันที่ 4 ธ.ค.2552 ให้อคส.ไปดำเนินการใน 3 เรื่อง คือ ให้ตั้งคณะทำงานพิจารณาว่าบันทึกข้อตกลง (เอ็มโอยู) มีผลผูกพันหรือไม่ โดยให้หารือกับอัยการสูงสุด ให้ตั้งคณะทำงานพิจารณาประเด็นที่เป็นข่าว และให้แจ้งคู่สัญญาว่าเอ็มโอยูยังไม่มีผลบังคับใช้   
ทั้งนี้ การดำเนินการดังกล่าว เกิดขึ้นเมื่อมีการตั้งข้อสงสัยว่า การให้สิทธิ์จีจีเอฟในลำดับแรกที่จะซื้อข้าวเปลือกหรือข้าวสารของอคส. ถูกต้องหรือไม่ การให้ส่วนลดการซื้อข้าวในอัตราไม่เกิน 25% ของราคาที่ซื้อขาย เหมาะสมหรือไม่ และการที่จีจีเอฟสนับสนุนวงเงินให้อคส.รับซื้อข้าวเปลือกและข้าวสารปีละ 2 ล้านตัน และให้อคส.นำข้าวที่รับซื้อมาเก็บไว้ในไซโลที่เช่าจากจีจีเอฟ ถูกต้องหรือไม่ 
“ที่มีการระบุว่าอคส.ทำผิดนั้น ก็ต้องไปพิสูจน์กัน ซึ่งอคส.ได้ส่งประเด็นดังกล่าวให้อัยการสูงสุดพิจารณาแล้ว ต้องรอผลสรุปก่อน” นายวิวัฒน์ กล่าว
รายงานข่าวแจ้งว่า มติบอร์ดอคส.ที่นายวิวัฒน์นำมาระบุในการแถลงข่าวครั้งนี้ ไม่มีในรายงานการประชุมบอร์ดอคส. ครั้งที่ 16/2552 เมื่อวันที่ 4 ธ.ค.2552 ตามที่กล่าวอ้าง โดยมติที่ออกมาในครั้งนั้น ระบุเพียงว่า อนุมัติให้เช่าไซโลเพื่อเก็บรักษาข้าวกับบริษัท จีจีเอฟ (ไทยแลนด์) ตามเสนอ และให้อคส.จัดทำสัญญาโดยใช้รูปแบบเช่นเดียวกับสัญญาเช่าคลังสินค้าตามโครงการคณะกรรมการนโยบายและมาตรการช่วยเหลือเกษตรกร (คชก.) เท่านั้น 
นายอลงกรณ์ พลบุตร รมช.พาณิชย์ กล่าวว่า ผลการตรวจสอบเอกสารหลักฐานเบื้องต้นของกรมพัฒนาธุรกิจการค้า กรณีจีจีเอฟเป็นนอมินีของต่างชาติหรือไม่ พบว่า มีต่างชาติถือหุ้นเกินกว่าที่กฎหมายกำหนด ซึ่งเข้าข่ายการเป็นนอมินีจริง แต่ต่อมาได้มีการเปลี่ยนแปลงผู้ถือหุ้นเพื่อไม่ให้ผิดกฎหมาย ซึ่งได้สั่งการให้อธิบดีกรมพัฒนาธุรกิจการค้าไปตรวจสอบเชิงลึกต่อไปแล้ว โดยคาดว่าจะสรุปผลได้ในวันที่ 13 ม.ค.นี้ และจะเสนอให้รมว.พาณิชย์พิจารณาต่อไป